Stormers kry streepsuiker teen BenettonSaterdag in Treviso was die Stormers rustyd met 11-7 voor teen Benetton, maar die tuisspan het met 22-18 gewen. (Foto: Twitter / @TheStormers) Die wedstrydfiksheid en kondisionering van twee van die Suid-Afrikaanse spanne wat in die Verenigde Rugbykampioenskap speel, het die afgelope naweek veel te wense oorgelaat. Nadat die Lions Vrydagaand in Parma met rustyd met 35-0 teen Zebre voor was, het hulle byna in die tweede helfte verbrou en kon net met 38-26 deurtrek. Dit beteken dat die Lions net drie punte in die tweede helfte kon aanteken teenoor Zebre se 26. Saterdag in Treviso was die Stormers rustyd met 11-7 voor teen Benetton, maar die tuisspan het met 22-18 gewen. Dit dui daarop dat die Suid-Afrikaanse spanne ná die Reënboogbeker- en Curriebeker-reekse tam is en ŉ ruskans kort, maar ongelukkig sal al vier Suid-Afrikaanse spanne die volgende drie weke in Europa moet aanbly én speel. Die Stormers het Saterdag in die lynstane gesukkel en drie lynstane afgestaan, hulle kon nie oorheers in die skrums nie en moes baie meer duikslae uitvoer… en hulle het ook baie meer gemis. Hul besluitneming was ook nie van gehalte nie, want ŉ hele paar keer is die bal deur ŉ buiteagterspeler weggeskop. Het skoprugby dan so belangrik geword dat dit flair onderdruk? Die agterlyn was op die agtervoet en kon nie veel uitrig nie, want sonder besit kan jy maar gaan slaap. Onthou ook gerus dat nie een van Zebre of Benetton (behalwe die verkorte Reënboogbekereeks wat Benetton teen alle verwagtinge in gewen het) die toonbeeld van krag in Europese rugby uitstraal nie. Dus lê daar harde werk voor, want dit was ŉ onoortuigende vertoning deur die Stormers (en Vrydag ook die Lions). Punte: Benetton 22 (7): Drieë: Gianmarco Lucchesi, Ivan Nemer, Tommaso Menoncello. Doelskoppe: Tomas Albornoz (2). Strafdoel: Albornoz. Stormers 18 (18): Drieë: Rikus Pretorius, Ruhan Nel. Doelskop: Manie Libbok. Strafdoele: Libbok (2)